b'\n_START_ARTICLE_\nLeopold Cigoj\n_START_SECTION_\n\xc5\xbdivljenje in delo\n_START_PARAGRAPH_\nOsnovno \xc5\xa1olo je obiskoval v \xc4\x8crni\xc4\x8dah, gimnazijo in bogoslovje pa v Gorici. Posve\xc4\x8den je bil 18. aprila 1909. Prvo slu\xc5\xbebo je nastopil kot kaplan v Dornberku (1909-1910). Ker je zbolel na plju\xc4\x8dih ga je nad\xc5\xa1kof Fran\xc4\x8di\xc5\xa1ek Borgia Sedej poslal za \xc5\xbeupnijskega upravitelja na Lokve nad Gorico (1910-1916) in nato za vikarja v Stoma\xc5\xbe pri Ajdov\xc5\xa1\xc4\x8dini (1916-1925). Ko so v Gorici v malem semeni\xc5\xa1\xc4\x8du odprli \xc5\xa1kofijsko gimnazijo je nad\xc5\xa1kof Cigoja imenoval za prefekta malega semeni\xc5\xa1\xc4\x8da, kasneje pa za spirituala (1927-1934). Ko je zbolel za zlatenico in rakom je po te\xc5\xbeki bolezni umrl v doma\xc4\x8dem kraju._NEWLINE_Po priklju\xc4\x8ditvi Primorske k Italiji so slovenski in hrva\xc5\xa1ki duhovniki po\xc5\xbeivili delovanje dru\xc5\xa1tva\xc2\xa0\xc2\xbbZbor sve\xc4\x8denikov sv. Pavla\xc2\xab\xc2\xa0in pri\xc4\x8deli izdajati istoimensko glasilo. V dru\xc5\xa1tvu so ustanovili razne odseke. Cigoj je prevzel\xc2\xa0\xc2\xbbodsek za \xc5\xa1olstvo\xc2\xab, ki je imel nalogo, da se v osnovnih \xc5\xa1olah nadaljuje s poukom kateheze in vzgojo otrok. Po prej\xc5\xa1nji avstrijski \xc5\xa1olski zakonodaji je bil pouk verouka obvezen \xc5\xa1olski predmet, izvajali pa so ga duhovniki; italijanski \xc5\xa1olski zakon, ki so ga tedaj raz\xc5\xa1irili tudi na Primorsko, pa je verouk izlo\xc4\x8dil kot obvezen predmet, duhovnikom pa vstop v \xc5\xa1olo prepovedal. Nad\xc5\xa1kof Sedej je po te\xc5\xbekem boju s fa\xc5\xa1isti\xc4\x8dnimi oblastmi dosegel, da je verouk ostal obvezen predmet in da so ga lahko pou\xc4\x8devali duhovniki. Nad\xc5\xa1kof se je v boju za pouk verouka opiral na Cigojeve \xc4\x8dlanke objavljene v Zboru sve\xc4\x8denikov sv. Pavla. Sedejeva zmaga v boju za verouk je ohranila slovenski manj\xc5\xa1ini v Italiji pouk tudi po \xc5\xa1olski reformi 1929 in kasneje, ter \xc5\xa1e danes zagotavlja verouku na osnovnih \xc5\xa1olah v gori\xc5\xa1ki in tr\xc5\xbea\xc5\xa1ki pokrajni izreden pravni polo\xc5\xbeaj.'